**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.12.2023, ora 08.00 – 30.12.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 30.12.2023, ora 07.00**

**RÂURI**

**Debitele au fost în general staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș (exceptând cursul inferior al acestuia, aval s.h. Săvârșin, unde a fost în creștere datorită propagării), Bega Veche, Bega, Timiș, Bârzava, Moravița, Caraș, Nera, Cerna, bazinele superioare ale Jiului, Oltului și cursurile superioare ale Bistriței și Prutului, unde au fost în scădere.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraş, Nera, Cerna, bazinul superior şi mijlociu al Bistriței, cursurile superioare ale Jiului, Oltului, Trotuşului, Moldovei, Prutului și unii afluenți din bazinul superior și mijlociu al Oltului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Bârlad, Jijia, afluenții din bazinul inferior al Jiului, unii afluenți din bazinul inferior al Oltului, pe cursul superior al Ialomiței și pe unele râuri din Dobrogea.

Se situează peste **COTELE DE ATENȚIE/FAZA a I a de APĂRARE** râurile la stațiile hidrometrice: Tur - Micula (270+31)-jud. SM, Crasna – Domăneşti (400+47)-jud. SM și Crasna – Berveni (490+10)-jud. SM (sectoare îndiguite).

**Debitele vor fi în general staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș (exceptând cursul inferior al acestuia, aval s.h. Radna, unde vor fi în creștere datorită propagării), Timiș, Bârzava, bazinele superioare ale Jiului, Oltului și cursurile superioare ale Bistriței și Prutului, unde vor fi în scădere.

Sunt posibile creșteri ușoare de niveluri și debite ca urmare a cedării apei din stratul de zăpadă, pe unele râuri mici din zonele de deal și de munte.

Ca urmare a propagării viiturilor formate anterior în amonte, se vor menține peste **COTELE DE ATENȚIE/ FAZA a I a de APĂRARE** cursurile inferioare ale râurilor Tur și Crasna.

**DUNĂRE**

**Debitul la intrarea în ţară** (secţiunea Baziaş) în intervalul 29-30.12.2023 **a fost staționar, având valoarea de** **8800 m3/s**, peste media multianuală a lunii **decembrie 5200 m3/s.**

În aval de Porţile de Fier debitele au fost în scădere pe sectorul Gruia-Cernavodă, staționare pe sectorul Hârșova-Vadu Oii și în creștere pe sectorul Brăila-Tulcea.

**Debitul la intrarea în ţară** (secţiunea Baziaş) **va fi staţionar (8800 m3/s).**

În aval de Porţile de Fier debitele vor fi în scădere pe sectorul Gruia-Galați şi în creştere pe sectorul Isaccea-Tulcea.

**2.** **Situaţia meteorologică în intervalul 29.12.2023, ora 09.00 –30.12.2023, ora 06.00**

**În ţară** vremea a fost în general frumoasă și deosebit de caldă pentru această dată, exceptând areale restrânse din nord-vestul Transilvaniei unde, în condițiile peristenței ceții valorile diurne au fost mai mici decât mediile multianuale. În Maramureș și în sudul Banatului au fost înnorări în cea mai mare parte a intervalului, iar cu totul izolat și trecător ziua, a plouat slab, în Transilvania local a fost ceață, pe arii restrânse persistentă (în nord-vestul și estul regiunii). În restul zonelor cerul a fost variabil, mai mult senin în prima parte a intervalului, iar ceața a fost prezentă doar pe alocuri, la începutul intervalului, cu precădere în est, iar noaptea în sud-est. Vântul a suflat slab și moderat cu intensificări temporare ziua, la munte, în special la altitudini mari, iar la viteze mult mai mici, pe arii restrânse și în Oltenia, Moldova și Muntenia. Temperaturile maxime s-au încadrat între 0 grade la Turda, Cluj-Napoca, Joseni, Toplița și Sărmaș și 16 grade la Târgu Logrești, Curtea de Argeș, Bechet, Calafat, Zimnicea, Jurivloca, Târgu-Jiu, Ploiești, Pitești, Slatina și

Mangalia. Este strat de zăpadă, în general în diminuare, în cea mai mare parte a zonei montane, unde măsoară, pe platformele stațiilor meteorologice, până la 80 cm în Munții Făgăraș, la peste 2000 m altitudine. La ora 06 erau temperaturi cuprinse între -5 grade la Joseni și Toplița și 9 grade la Cotnari.

**Observaţie**: în intervalul de diagnozăîn vigoare 15 atenționări pentru fenomene meteorologice periculoase imediate (6 emise de către SRPV Cluj, 5 emise de către SRPV Sibiu, 3 emise de către SRPV Bacău și 1 emisă de către SRPV Timișoara).

**La Bucureşti** vremea a fost frumoasă, iar valorile termice diurne au continuat să caracterizeze o vreme deosebit de caldă pentru această perioadă. Astfel, temperatura maximă a fost de 12 grade la Afumați și 13 grade la Filaret și în Băneasa. Cerul a fost mai mult senin, iar vântul a suflat slab până la moderat. La ora 06 erau 0 grade în Băneasa, 1 grad la Afumați și 2 grade la Filaret.

**3. Prognoza meteorologică în intervalul 30.12.2023, ora 09.00–31.12.2023, ora 9.00**

**În ţară,** valorile termice se vor menține peste mediile multianuale specifice datei. În regiunile intracarpatice cerul va fi temporar noros și cu totul izolat vor fi posibile ploi slabe, iar dimineața local va fi ceață, izolat posibil persistentă. În restul zonelor cerul va fi mai mult senin, iar ceața se va semnala doar pe alocuri la începutul intervalului. Vântul va sufla

slab și moderat, cu intensificări temporare la munte, cu precădere la altitudini mari. Temperaturile maxime se vor încadra, în general, între 4 și 13 grade, iar cele minime se vor situa între -4 și 5 grade.

**La Bucureşti** vremea va fi predominant frumoasă, iar regimul termic caracterizat în continuare de valori peste cele normale. Cerul va fi variabil, mai mult senin ziua, iar vântul va sufla slab și moderat. Temperatură maximă va fi de 12...13 grade, iar cea minimă va fi de 0...2 grade. Spre sfârșitul intervalului vor fi nori de nivel jos sau ceață.

**4. Buletin nivometeorologic pentru perioada 29.12.2023, ora 20-31.12.2023, ora 20:**

**Evoluția vremii în intervalul 27-29.12.2023**

Vremea a fost caldă pentru această perioadă a anului, iar temperatura aerului a avut temporar valori pozitive pe crestele montane. Cerul a fost variabil. Vântul a prezentat intensificări de 50-80 km/h în toate masivele, mai susținute în zonele înalte din Carpații Orientali și din vestul celor Meridionali, unde a atins temporar 90-110 km/h. Pe arii restrânse s-a semnalat ceață, asociată în zonele înalte și cu depuneri de chiciură. Stratul de zăpadă a scăzut în întreaga zonă montană.

**În data de 29.12.2023, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 81 cm la Bâlea-Lac, 31 cm la Cuntu, 22 cm la Vf. Omu, 31 cm Vf. Țarcu, 25 cm la Parâng, 18 cm la Păltiniș, 8 cm la Predeal, 5 cm Sinaia şi petice la Fundata;

**Carpaţii Orientali:** 54 cm la Vf. Călimani, 41 cm la Bucin, 38 cm la Vf. Lăcăuți, 24 cm la Vf. Iezer, 12 cm la Ceahlău-Toaca, 4 cm la Penteleu;

**Carpaţii Occidentali:** 48 cm la Stâna de Vale, 17 cm la Semenic, petice la Roșia Montană și Vf. Vlădeasa.

**Prognoza vremii în intervalul 29.12.2023, ora 20:00-31.12.2023, ora 20:00:**

Vremea va fi în continuare mai caldă decât normalul perioadei. Cerul va fi variabil, cu unele înnorări temporare. Izolat în Carpații Orientali se vor semnala precipitații mixte slabe. Vântul va sufla slab și moderat, cu intensificări temporare în zonele înalte de 50-70 km/h, în special pe crestele Carpaților Orientali. Pe arii restrânse se va semnala ceață, asociată izolat și cu depuneri de chiciură.

**Temperaturi prognozate în intervalul 29.12.2023, ora 20:00-31.12.2023, ora 20:00:**

**Peste 1800 m: temperaturi minime**: -6...-2 grade;

 **temperaturi maxime**: -2...2 grade.

**Sub 1800 m: temperaturi minime**: -3....2 grade;

 **temperaturi maxime**: 0...6 grade;

**Vânt la peste 2000 m:** din sector predominant vestic, cu componente nord-vestice în ziua de 30 decembrie și sud-vestice în ziua de 31 decembrie, cu viteze în general de 50-70 km/h;

**Altitudinea izotermei de 0 grade**: între 1700-2200 m În Carpații Meridionali și între 1400 și 1800 m în nordul celor Orientali.

**Evoluția stratului de zăpadă și a riscului de avalanșă în zona montană înaltă**

**Munții Făgăraș, Parâng RISC MODERAT (2)**

**La peste 1800 m** stratul are în continuare dimensiuni considerabile, dar în partea superioară sunt prezente cruste de gheață și porțiuni cu zăpadă întărită ca urmare a alternanței de temperaturi pozitive și negative înregistrate, ce au ajutat la compactarea stratului recent depus peste zăpada mai veche, tasată și înghețată. În zonele adăpostite și pe văi se întâlnesc depozite mai mari de zăpadă și troiene ce depășesc pe alocuri 1 metru și care pot fi dislocate la supraîncărcări mari.

**Sub 1800 m** stratul de zăpadă s-a topit semnificativ datorită temperaturilor ridicate înregistrate. Pe anumite văi de la peste 1500 m și în zonele adăpostite se mai întâlnesc depozite însemnate de zăpadă transportată de vânt din altitudine. Temperaturile pozitive vor favoriza în continuare umezirea zăpezii. În aceste condiții riscul declanșării avalanșelor va fi **MODERAT (2)** și va fi prezent doar pe pantele mai înclinate, unde sunt depozite mai importante și unde se pot declanșa avalanșe de dimensiuni mici și izolat medii.

**Munții Bucegi, Țarcu, Călimani-Bistriței, Rodnei, Vlădeasa-Muntele Mare RISC MODERAT (2)**

Stratul de zăpadă este prezent atât în zonele înalte, cât și în cele mai joase, în special în Carpații Orientali și în nordul celor Occidentali, acolo unde temperaturile din ultimele zile au fost mai scăzute, inclusiv la altitudini joase, iar topirea zăpezii mai puțin importantă. Datorită vântului intens, mare parte din zăpadă a fost depusă în zonele adăpostite și pe văi, unde se întâlnesc depozite mai mari de zăpadă. Sunt formate plăci de vânt de grosimi variabile. La suprasarcini, pe pantele mai înclinate unde sunt depozite mai mari prezente, riscul declanșării unor avalanșe de dimensiuni mici și izolat medii va fi **MODERAT (2)**.

**Masivul Ceahlău RISC REDUS (1)**

Stratul de zăpadă recent depus este mai redus în Masivul Ceahlău. În zonele adăpostite și pe văi sunt formate unele depozite de zăpadă. Riscul va fi **REDUS (1)** și va fi prezent cu totul izolat la suprasarcini mari.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC MODERAT (2)** | **RISC MODERAT (2)** |
| **MUNȚII BUCEGI** | **RISC MODERAT (2)** | **RISC MODERAT (2)** |
| **MUNȚII PARÂNG** | **RISC MODERAT (2)** | **RISC MODERAT (2)** |
| **MUNȚII ȚARCU** | **RISC MODERAT (2)** | **RISC MODERAT (2)** |
| **MUNȚII RODNEI** | **RISC MODERAT (2)** | **RISC MODERAT (2)** |
| **MUNȚII CĂLIMANI-BISTRIȚEI** | **RISC MODERAT (2)** | **RISC MODERAT (2)** |
| **MUNȚII CEAHLĂU** | **RISC REDUS (1)** | **RISC REDUS (1)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 28.12.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: B-9, B-16, B-23** (municipiul București)**, B-27** (orașul Voluntari, jud. Ilfov)**, BV-6** (municipiul Codlea), **IS-1 mobil** (municipiul Iași), **AR-2** (municipiul Arad).

1. **În domeniul solului şi vegetaţiei**

**Garda Forestieră Suceava** informează că în data de 25.12.2023, la ora 16:31, s-a produs un incendiu în zona municipiului Moinești, pe raza Ocolului Silvic Moinești, jud. Bacău. Acesta a afectat o suprafaţă de 0,6 ha de litieră și a fost stins în aceeași zi, la ora 22:18, de către personalul silvic, pompieri (militari și civili), polițiști, jandarmi și cetățeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**